**Azərbaycan Respublikasının Qida Təhlükəsizliyi Agentliyinin 2018- ci il 16 may tarixli Ü-012 nömrəli əmri ilə təsdiq edilmiş**

**Xəz dərili heyvanların, dovşanların, itlərin və pişiklərin**

**Azərbaycan Respublikasına idxalı zamanı**

**BAYTARLIQ TƏLƏBLƏRİ**

Heyvanların yoluxucu xəstəliklərindən azad təsərrüfatlardan, inzibati ərazilərdən gələn və kliniki cəhətdən sağlam xəz dərili heyvanların, dovşanların, itlərin və pişiklərin Azərbaycan Respublikasına gətirilməsinə icazə verilir, o cümlədən:

a) bütün heyvan növləri üçün:

- donuzların Afrika taunu – son 3 il ərzində ölkə ərazisində;

- dabaq, viruslu ensefalomielitlərin bütün növləri – son 12 ay ərzində ölkə ərazisində;

b) tülkülər, şimal tülküləri, itlər və pişiklər üçün;

- Aueski xəstəliyi, quduzluq, vərəm, tulyaremiya, dermatofitozlar (trixofitiya, mikrosporiyalar) – son 12 ay ərzində təsərrüfatda;

v) su samuru və safsarlar üçün:

- iri buynuzlu heyvanların süngərvari ensefalopatiyası və qoyunların skrepisi – BEB-in “Beynəlxalq baytarlıq kodeksi”nin tələblərinə uyğun olaraq ölkə ərazisində;

- dovşanların viruslu hemorragik xəstəliyi, tulyaremiyası – son 12 ay ərzində təsərrüfatda;

- su samurlarının ensefalopatiyası – son 3 il ərzində təsərrüfatda;

- aleut xəstəliyi, quduzluq, vərəm, tulyaremiya – son 12 ay ərzində təsərrüfatda;

q) dovşanlar üçün:

- viruslu hemorragik xəstəliyi, miksomatoz, tulyaremiya, pasterelyoz, listerioz – son 12 ay ərzində təsərrüfatda;

İxrac üçün seçilmiş heyvanlara, xammalın tərkibində gen mühəndisliyi üsullarının istifadəsi ilə və ya digər genetik cəhətdən dəyişdirilmiş mənbələrdən hazırlanmış yemlər verilməmiş olmalıdır.

Azərbaycan Respublikasına göndərilmə üçün seçilmiş heyvanlar, 21 gündən az olmamaqla ixrac edən ölkənin dövlət baytarlıq xidmətinin nəzarəti altında xüsusi karantin bazalarında saxlanılır.

Karantin zamanı baş sayı hesabı ilə ümumi baxış aparılır. Bu müddət ərzində, dövlət baytar həkimləri, ixrac edən ölkədə qəbul edilmiş üsullarla dövlət baytarlıq laboratoriyasında diaqnostik müayinələr aparırlar. Heyvanlar aşağıdakı baytarlıq işləmələrinə və müayinələrə məruz qalırlar:

tülkülər, şimal tülküləri, su samurları və itlər – toksiplazmoz əleyhinə;

su samurları – aleut xəstəliyi əleyhinə;

pişiklər – dermatofitoz əleyhinə.

Göndərilmədən öncə, 14 gündən gec olmamaqla heyvanları peyvənd edirlər, əgər heyvanlar son 6 ay ərzində peyvənd olunmayıblarsa:

tülküləri, şimal tülkülərini – yırtıcıların taunu, salmonelyoz və kolibakterioz əleyhinə;

su samurlarını və safsarları – botulizm, yırtıcıların taunu, psevdomonoz, viruslu enterit əleyhinə;

qunduzları – pasterolyoz əleyhinə;

itləri – quduzluq, yırtıcıların taunu, hepatit, viruslu enterit, parvo- və adenovirus yoluxmaları, leptospiroz əleyhinə;

pişikləri – quduzluq və panleykopeniya əleyhinə;

dovşanları – miksomatoz, pasterolyoz və viruslu hemorragik xəstəlik əleyhinə.

Nəqliyyat vasitələri ixrac edən ölkədə qəbul edilmiş qaydalara uyğun olaraq işlənilir (dezinfeksiya edilir, təmizlənir) və hazırlanır.

Hazırkı tələblərdə göstərilmiş şərtlərin yerinə yetirilməsi, diaqnostik müayinələrin və peyvəndlərin tarixi göstərilməklə, ixrac edən ölkənin dilində və ingilis dilində tərtib olunmaqla və ixrac edən ölkənin dövlət baytar həkimi tərəfindən imzalanmış baytarlıq sertifikatı ilə tam təsdiq olunmalıdır.

Heyvanların Azərbaycan Respublikasına göndərilməsi yalnız idxalçı tərəfindən Azərbaycan Respublikasının Qida Təhlükəsizliyi Agentliyindən icazənin alınmasından sonra mümkündür.

Azərbaycan Respublikasının ərazisinə gətirildikdən və dövlət sərhəd baytarlıq nəzarətini keçdikdən sonra heyvan 30 gün müddətinə xüsusi hazırlanmış yerlərdə karantinə yerləşdirilir. Bu müddət ərzində Azərbaycan Respublikasının Qida Təhlükəsizliyi Agentliyinin nəzarəti altında zəruri diaqnostik müayinələr aparılır.

Epizootiya əleyhinə tədbirlər planına uyğun olaraq, konkret region üçün profilaktik immunizasiya aparılır.